Document ID: 31988R3225

NEUVOSTON ASETUS (ETY) N:o 3225/88,
annettu 17 päivänä lokakuuta 1988,
tiettyjen jalostettujen kirsikoiden vähimmäistuontihintajärjestelmää koskevista yleisistä säännöistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 24 päivänä helmikuuta 1986 annetun neuvoston asetuksen (ETY) N:o 426/86(1), sellaisena kuin se on viimeksi muutettuna asetuksella (ETY) N:o 2247/88(2), ja erityisesti sen 9 artiklan 5 kohdan,
ottaa huomioon yhteisessä maatalouspolitiikassa sovellettavista laskentayksikön arvosta ja valuuttakurssista 11 päivänä kesäkuuta 1985 annetun neuvoston asetuksen (ETY) N:o 1676/85(3), sellaisena kuin se on viimeksi muutettuna asetuksella (ETY) N:o 1636/87(4), ja erityisesti sen 10 artiklan 2 kohdan,
ottaa huomioon komission ehdotuksen,
sekä katsoo, että
asetuksessa (ETY) N:o 426/86 säädetään jokaiselle markkinointivuodelle vähimmäistuontihinnan soveltamisesta tiettyihin jalostettuihin kirsikoihin; olisi tarpeen määrittää tätä koskevat yleiset säännöt,
tämänhetkisen taloudellisen tilanteen vuoksi ecuina vahvistettu ja kansalliseen valuuttaan edustavan kurssin perusteella muunnettu vähimmäishinta ei ole samalla tasolla koko yhteisössä; tämä saattaa aiheuttaa kilpailun vääristymiä markkinoilla; tämä vaara voidaan välttää soveltamalla valuuttakerrointa muunnettaessa ecua kansalliseksi valuutaksi, ja
tasausmaksua sovelletaan, kun tuotteen vähimmäishintaa ei noudateta; tällöin perittävän tasausmaksun olisi oltava samansuuruinen kuin tuontihinnan ja vähimmäishinnan erotus,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 426/86 liitteen I B osassa ilmoitettujen jalostettujen kirsikoiden vähimmäistuontihinta vahvistetaan ennen markkinointivuoden alkua.
2. Vähimmäistuontihinta voidaan vahvistaa tuotteille, joiden yksittäisen pakkauksen nettopaino on määritelty.
3. Komissio voi vahvistaa valuuttakertoimen muunnettaessa vähimmäishintaa kansalliseksi valuutaksi jäsenvaltioiden välisen kaupan vääristymien välttämiseksi.
2 artikla
Noudatettava vähimmäistuontihinta on se, jota sovelletaan vapaaseen liikkeeseen luovutusta koskevan ilmoituksen hyväksymispäivänä.
3 artikla
1. Kun tuontihinta on alhaisempi kuin 2 artiklassa tarkoitettu vähimmäishinta, peritään näiden kahden hinnan erotuksen suuruinen tasausmaksu.
2. Komissio vahvistaa tuontihinnan määrittämiseen liittyvät yksityiskohtaiset säännöt asetuksen (ETY) N:o 426/86 22 artiklassa säädettyä menettelyä noudattaen.
4 artikla
Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 17 päivänä lokakuuta 1988.

Labels: 3
2
17